DA Den Europæiske Unions Tidende C 185/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 185/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»SEDANO BIANCO DI SPERLONGA«

EF-Nr.: IT-PGI-0005-0481-06.07.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarelige myndighed:

Navn: Ministero delle Politiche Agricole e Forestali

Adresse:

Via XX Settembre n. 20 00187 Roma RM ITALIA

Tlf. +39 0646655106

Fax +39 0646655306

E-mail: saco7@politicheagricole.gov.it

2. Sammenslutning:

Navn: Associazione produttori Sedano Bianco di Sperlonga

Adresse:

Viale Europa LT-04029 Sperlonga LIETUVA/LITHUANIA

Tlf. +370 771556388

Fax +370 771556388

E-mail: —

Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.6. — Frugt, grøntsager og korn, uforarbejdet eller forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Sedano Bianco di Sperlonga«

4.2. Beskrivelse:

Den beskyttede geografiske betegnelse »Sedano Bianco di Sperlonga« er forbeholdt sellerisorten tilhørende arten Apium graveolens L. var dulce Mill af den lokale sort »Bianco di Sperlonga« med hvide eller hvidgule bladstilke. Den karakteristiske hvide farve er et karakteristisk kendetegn ved sorten og kan fremhæves ved tættere tilsåning. Når produktet med den beskyttede geografiske betegnelse »Sedano bianco di Sperlonga« bringes på markedet, skal det udvise følgende karakteristiske kendetegn for den lokale sort »Bianco di Sperlonga«: mellemstor plante, kompakt form med 10-15 lysegrønne blade; de små bladstængler hvide med svag lysegrøn nuance, kun let trævlede og knapt synlige længderiller. Vægten varierer efter størrelsen: størrelse middel fra 500-800 gram, størrelse stor over 800 gram. Smagen er sødlig og svagt aromatisk, som gør den velegnet til at blive spist rå. »Sedano bianco di Sperlonga« har desuden et indhold af organiske syrer på sammenlagt mindst 135,00 mg/100 g, en brudfasthed på mindst 20 N og et sukkerindhold på mindst 13,00 mg/g.

4.3. Geografisk område:

Den beskyttede geografiske betegnelse »Sedano Bianco di Sperlonga« må kun dyrkes inden for kommunerne Fondi og Sperlonga.

4.4. Bevis for oprindelse:

Hver enkelt fase i produktionsprocessen overvåges, idet indgående og udgående produkter for hver fase dokumenteres. På denne måde og ved dels indføjelse af matrikelopførte jordlodder, producenter og pakkevirksomheder i særlige registre, der føres af kontrolinstansen, dels rettidig indberetning af de producerede mængder til kontrolinstansen sikres det, at produktet kan spores både efterfølgende i fødevarekæden og tilbage, dvs. fra produktionskædens start- til slutpunkt. Alle fysiske og juridiske personer, der er opført i de pågældende registre, underkastes kontrol fra kontrolinstansens side i overensstemmelse med bestemmelserne i den pågældende kontrolplan.

4.5. Produktionsmetode:

Såningen sker fra og med juli måned. Frøene kan sås løst direkte på jorden eller i små kasser (bredsåning) eller i hulbakker. Afgørende for frøets spiring er, at der er lys. Frøproduktionen, der sker ved fænotypeudvælgelse (dvs. udvælgelse af frø fra de bedste planter), finder sted hos produktionsområdets producenter og/eller planteskoler. De frø, der produceres af producenterne og/eller planteskolerne, stilles til rådighed for produktionsområdets øvrige producenter eller planteskoler, som står for frembringelsen af stiklinger til udplantning. De stiklinger, der er produceret i planteskolerne, skal tilbagegives eller stilles til rådighed for producenter inden for produktionsområdet.

De frø, som produceres af de forskellige producenter inden for det under punkt 4.3 nævnte produktionsområde, skal være frø, der er opført i Registro Volontario Regionale, hvis sigte er beskyttelse af biodiversiteten i landbruget. Registret ejes af Agenzia regionale per lo sviluppo e l’innovazione in agricoltura del Lazio (Arsial), et regionalt agentur for udvikling og fornyelse inden for landbruget. Udplantningen af de unge planter finder sted, når de er ca. 10-15 cm høje. Beplantningstætheden er 25-35 cm mellem rækkerne og 25-35 cm i rækken, den optimale beplantningstæthed er 10-12 planter/m2. Den højst tilladte beplantningstæthed er 14 planter/m2. Der anvendes kunstvanding til at sikre, at sorten »Sedano Bianco di Sperlonga« får det vand, den har brug for. Det er tilladt at anvende sprinkler- og drypvandingssystemer. Gødskningen af selleriplanterne skal fastlægges ud fra de på hinanden følgende dyrkningscyklus i høståret. Især gælder det, at tilførslen af den samlede mængde kvælstof i det pågældende år højst må være 155 kg/ha. For at eliminere eller nedbringe pesticidrester på selleriplanterne til et minimum skal plantebeskyttelsen ske efter principper for integreret bekæmpelse.

Høstningen af »Sedano Bianco di Sperlonga« foregår manuelt ved, at planten skæres lige under, hvor stænglerne er sammenvoksede. Sellerierne lægges herefter forsigtigt i beholderen. Det er vigtigt at undgå, at planterne støder imod hinanden, da det kan forårsage brud på bladstilkene og udsivning af cellesaft. Efter høsten bør produktet i størst muligt omfang beskyttes mod sollys.

Dyrkning og pakning af »Sedano Bianco di Sperlonga« skal finde sted inden for det under punkt 4.3 angivne område for at sikre, at produktets kvalitet ikke ændres og for at garantere sporbarheden og kontrollen.

4.6. Tilknytning:

»Sedano Bianco di Sperlonga« indførtes i området omkring Fondi og Sperlonga engang i 1960′erne. Dyrkningen af bladselleri inden for det under punkt 4.3 angivne område fremgår af en omfangsrig skattedokumentation, som strækker sig fra starten af 1960′erne, da »Sedano Bianco di Sperlonga« efter en indføringsfase hurtigt opnåede stor handelsværdi og blev efterspurgt på markederne i Rom, til vore dage.

Produktionsområdet for »Sedano Bianco di Sperlonga« er kendetegnet ved meget gunstige klima- og jordbundsforhold for selleridyrkning. Jorden består dels af mesozoiske kalkjorder, dels af ler- og kalkholdige jorder af alluvial oprindelse. Typisk for produktionsområdet er jorder med grundvandsspejl, der ligger tæt ved jordoverfladen, og som strækker sig fra dyrkningsområdet til havet. På disse jorder, de såkaldte »pantano«, dvs. sumpområder, har dyrkningen af selleri vundet frem, først på friland og senere under beskyttede dyrkningsforhold. Et andet kendetegn ved jorderne er et højt saltindhold i den fugt, som cirkulerer i jorden, der sammen med de særlige klimatiske forhold giver »Sedano Bianco di Sperlonga« dens unikke organoleptiske egenskaber: den fine, søde og milde aromatiske smag, indholdet af organiske syrer, bladstilkenes sprødhed og den for sorten karakteristiske hvide farve.

Klimaet i området, hvor produktet med den beskyttede geografiske betegnelse dyrkes, er tempereret kystklima, der udviser følgende kendetegn: gennemsnitstemperatur mellem 17 og 18°C, i 1-3 måneder en gennemsnitstemperatur under 10 °C, gennemsnitlig mindstetemperatur i den koldeste måned på 6,9°C, gennemsnitlig årsnedbør 727 og 1 133 mm og nedbør om sommeren mellem 61 til 83 mm. Især i kystområdet optræder der en kraftig og langvarig tørke fra maj til august.

Det er med andre ord jordbunds- og klimaforholdene, der skaber de gunstige betingelser for dyrkningen af »Sedano Bianco di Sperlonga«,.

Til de særlige jordbunds- og klimaforhold hører den historisk set traditionelle specialisering hos områdets landbrugere, der ud over at anvende miljøvenlige dyrkningsteknikker også har forstået at udnytte de sumpede områder. Takket være egenproduktion af frø ved fænotypeudvælgelse af sorten »Bianco di Sperlonga« er det muligt at fastholde dyrkningsteknikken og bevare sortens særlige kendetegn.

4.7. Kontrolinstans:

Navn: Agroqualità

Adresse:

Via Montebello 8 00185 Roma RM ITALIA

Tlf. +39 0647822463

Fax +39 0647822439

E-mail: —

4.8. Mærkning:

Bladsellerierne kan pakkes i beholdere, hvor der er plads til en række med 4-5 sellerier med en vægt på højst 5 kg, eller i beholdere, hvor der er plads til to rækker med 8-10 bladsellerier med en vægt på højst 10 kg. Ved indpakning af 1 til 3 bladsellerier skal hver bladselleri mærkes hver for sig. Foruden det grafiske EF-symbol og angivelserne i forbindelse hermed skal følgende yderligere oplysninger angives på pakningen med tydelige, læsbare trykte bogstaver:

— »Sedano Bianco di Sperlonga« efterfulgt af forkortelsen BGB (beskyttet geografisk betegnelse) med bogstaver, der er større end alle øvrige angivelser på etiketten

— produktions- og pakkevirksomhedens navn, firmabetegnelse og adresse.

Der må ikke anføres andre oplysninger end de udtrykkeligt tilladte. Det er dog tilladt at benytte angivelser, som henviser til private mærker, når blot de ikke indeholder nogen anprisninger eller kan vildlede forbrugerne, og en angivelse af navnet på den bedrift, hvorfra produktet stammer, samt andre sandfærdige og dokumenterbare henvisninger, der er tilladt i henhold til gældende lovgivning, og som ikke er i strid med nærværende varespecifikations formål og indhold.

Betegnelsen »Sedano Bianco di Sperlonga« oversættes ikke.

Logoet med betegnelsen »Sedano Bianco di Sperlonga« består af et rektangel, hvor der indeni er en firkant med to afbildede bladselleriplanter, der er anbragt på fire bølger.